Here is a page extracted from Wikipedia that may contain CSS, HTML, and a lot of unformatted text.

Title: Fumanal
Content: Fumanal ye un lugar aragonés en o municipio d'a Fueva, en a comarca de Sobrarbe y provincia de Uesca. Actualment se troba despoblau.

Fumanal ye un lugar formau por cualques casas que se troban en a valleta d'un barranco insignificant, en as garras orientals d'a sierra de Muro de Roda, por alto d'a Usía y d'a fondonada de a Fueva. Os suyos habitants, cuan en i heba, van ostentar títol d'infanzonía, por o que se i pude trobar bellas casas nobles que se son a destacar. L'apellido Fumanal, frecuent en Sobrarbe y en belaltras comarcas de l'Alto Aragón, probablement va dimanar d'iste lugar.

En Fumanal existen dos casas nobles. A primer casa ye Casa Don Cosme, principal en a localidat, con privilechio d'infanzonía documentable dende a Baixa Edat Meya, que tiene en a frontera un blasón picau en piedra. A segunda casa tiene bellas estructuras defensivas, como aspilleras en a frontera, por a on que se i podeba tirar caso d'ataque. O molino de Fumanal feba servicio tamién a todas as pardinas de a baixant oriental d'a sierra de Muro, como Carrera (muit amanada de Fumanal) y o Pamporciello.

En chunto con Ministirio, Muro de Roda y o Lumo de Muro, mas bellas pardinas d'a redolada, va fer parte d'o municipio de Muro de Roda, desapareixido en a decada de 1960 porque se va achuntar con belaltros en a Fueva.

Fiestas
17 de chinero, fiesta d'hibierno, fendo-le honras a Sant Antón.
24 d'agosto, Fiesta Mayor, fendo-le honras a Sant Bertolomeu.

Referencias

Vinclos externos
  Páchina web sobre Fumanal
  En http://www.despobladosenhuesca.com/

Lugars d'a Fueva
Despoblaus d'a provincia de Uesca
Localidaz d'Aragón con fiestas patronals ta Sant Bertolomeu
Localidaz d'a diocesi de Balbastro-Monzón en Sobrarbe